Αλέκος Φλαμπουράρης

Ο Αλέκος (Αλέξανδρος) Φλαμπουράρης (Αθήνα, 23 Οκτωβρίου 1938 - Αθήνα, 18 Νοεμβρίου 2025) ήταν Έλληνας πολιτικός μηχανικός, πρώην βουλευτής του ΣΥΡΙΖΑ και πρώην υπουργός Επικρατείας.

Βιογραφία
Γεννήθηκε το 1938 στην Αθήνα. Ήταν απόφοιτος του Πανεπιστημίου Γκρατς της Αυστρίας και του Αριστοτελείου Πανεπιστημίου Θεσσαλονίκης και είχε εργαστεί ως πολιτικός μηχανικός.

Απεβίωσε από καρκίνο στις 18 Νοεμβρίου 2025, σε ηλικία 87 ετών.

Πολιτική σταδιοδρομία
Στα νεανικά του χρόνια οργανώθηκε στο ΚΚΕ και στη Νεολαία Λαμπράκη και συνελήφθη για την αντιδικτατορική του δράση.

Μεταπολιτευτικά, εντάχθηκε στο ΚΚΕ Εσωτερικού, στον Συνασπισμό και κατόπιν στον ΣΥΡΙΖΑ, του οποίου ήταν μέλος της Κεντρικής Επιτροπής.

Ήταν υπουργός Επικρατείας για τον Συντονισμό του Κυβερνητικού Έργου και στις δύο κυβερνήσεις του Αλέξη Τσίπρα και τον Σεπτέμβριο του 2015 εξελέγη βουλευτής στην Α' Αθηνών. Μετά από τον ανασχηματισμό της 5ης Νοεμβρίου του 2016 διατήρησε τη θέση του στο υπουργείο, με τη διαφορά πως ανέλαβε αρμοδιότητες για την επίλυση των καθημερινών προβλημάτων των πολιτών και για μεγάλες αναπτυξιακές πρωτοβουλίες.

Στις βουλευτικές εκλογές του 2019 ήταν στην τέταρτη θέση του ψηφοδελτίου Επικρατείας του ΣΥΡΙΖΑ και εξελέγη ξανά βουλευτής.

Στις βουλευτικές εκλογές του Μαΐου και του Ιουνίου 2023 τοποθετήθηκε στην τελευταία τιμητική θέση του ψηφοδελτίου Επικρατείας.

Παραπομπές

Κατηγορία:Έλληνες πολιτικοί μηχανικοί
Κατηγορία:Αντιδικτατορικός αγώνας
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Βουλευτές Α΄ Αθηνών
Κατηγορία:Έλληνες υπουργοί Επικρατείας
Κατηγορία:Έλληνες βουλευτές επικρατείας